### Beslutningstema

Budgetforslaget 2026-2029 fremsendes til Kommunalbestyrelsens 1. behandling

### Sagsfremstilling

Onsdag den 3. september 2025 er der indgået et bredt forlig om budget 2026 mellem alle partier i Kommunalbestyrelsen

Budgetforliget udstikker de økonomiske og indholdsmæssige rammer for budget 2026 samt overslagsårene 2027–2029.

Med udgangspunkt i en økonomisk sund og velkonsolideret kommune viser Kommunalbestyrelsen med aftalen for 2026 sammenhold omkring et budget, hvor der er plads til en række initiativer, som understøtter den borgernære velfærd og udvikling i Tønder Kommune.

Økonomiaftalen mellem KL og Regeringen for 2026 tilfører samlet den kommunale serviceramme 3,2 mia. kr.

Aftalen afspejler en fortsat politisk vilje til at styrke den borgernære velfærd og imødekomme de demografiske og strukturelle udfordringer, som kommunerne står overfor. Midlerne skal blandt andet understøtte dagtilbud, folkeskoler og ældrepleje og bidrage til at sikre et robust og fremtidssikret velfærdssystem.

Som en del af Økonomiaftalen videreføres det ekstraordinære finansieringstilskud på 1,8 mia. kr. fra 2025 til 2026. Tønder Kommune får 19,3 mio. kr. af dette i ekstraordinært tilskud. Derudover har Tønder Kommune fået en andel af puljen på 800 mio. kr. til særligt vanskeligt stillede kommuner - konkret 15 mio. kr.

Budgetforliget for 2026 tager afsæt i disse nationale rammer og prioriterer investeringer, der både styrker den daglige drift og skaber langsigtede forbedringer i kommunens velfærdstilbud.

Samlet set indeholder budgetforliget for 2026-2029 nye velfærdsinitiativer for i alt 51 mio. kr. og et anlægsprogram med nye og igangværende projekter for i alt 426 mio. kr. over den 4-årige budgetperiode.

[adresse] økonomiske politik for 2023-2026 har som overordnet mål at fastholde den strukturelle balance gennem et overskud på den ordinære drift, som kan finansiere et fornuftigt anlægsniveau. For fortsat at sikre dette økonomiske råderum til nye politiske prioriteringer er der sket omprioritering inden for servicerammen.

Forslaget til 1. behandling baseres på følgende finansiering:

* Kommunal personskatteprocent uændret på 25,3 %
* Grundskyldspromille på 10,8 %, dog 6,44 for landbrug m.v.
* Statsgaranteret udskrivningsgrundlag for 2026

I forhold til dækningsafgift for offentlige ejendomme opkræves i 2026 ét samlet beløb pr. ejendom, svarende til det beløb, der er opkrævet i 2025. Der opkræves ikke dækningsafgift for erhvervsejendomme.

Med denne baggrund ser budgetforslaget således ud:

|  |  |  |  |  |
| --- | --- | --- | --- | --- |
|  | Budget | overslagsår | | |
|  | 2026 | 2027 | 2028 | 2029 |
| Årets priser i mio. kr. |  |  |  |  |
| A. Driftsvirksomhed |  |  |  |  |
| Indtægter |  |  |  |  |
| Skatter | -1.997,7 | -2.030,8 | -1.993,8 | -2.142,9 |
| Generelle tilskud m.v. | -1.217,9 | -1.247,9 | -1.363,2 | -1.290,0 |
| Indtægter i alt | -3.215,6 | -3.278,7 | -3.357,0 | -3.432,9 |
| År 2026-prisniveau, mio. kr. |  |  |  |  |
| Driftsudgifter |  |  |  |  |
| Servicerammen | 2.202,4 | 2.183,9 | 2.165,4 | 2.154,2 |
| Uden for servicerammen | 153,4 | 153,4 | 153,4 | 153,4 |
| Indkomstoverførsler | 763,6 | 754,5 | 760,4 | 751,2 |
| DRIFTSVIRKSOMHED - I ALT | 3.119,4 | 3.091,8 | 3.079,2 | 3.058,8 |
| Pris og lønstigninger (drift) |  | 98,6 | 198,3 | 300,1 |
| Renter m.v. | -5,8 | -4,8 | -3,9 | -3,5 |
| RESULTAT AF ORDINÆR DRIFT | -102,0 | -93,1 | -83,3 | -77,5 |
| Anlægsudgifter |  |  |  |  |
| ANLÆGSUDGIFTER - I ALT | 112,9 | 101,7 | 107,6 | 103,3 |
| Pris og lønstigninger (anlæg) |  | 3,2 | 6,9 | 10,1 |
| RESULTAT AF SKATTEFINANSIERET OMRÅDE | 11,0 | 11,8 | 31,1 | 36,0 |
| Affaldshåndtering | 0,0 | 0,0 | 0,0 | 0,0 |
| RESULTAT AF BRUGERFINANSIERET OMRÅDE | 0,0 | 0,0 | 0,0 | 0,0 |
| Optagne lån (langfristet gæld) | -24,0 | -5,0 | -5,0 | -5,0 |
| Afdrag på lån (langfristet gæld) | 29,9 | 30,9 | 32,0 | 33,1 |
| Afdrag på lån (langfristet gæld) - Ældreboliger | 8,6 | 8,6 | 8,7 | 8,7 |
| Øvrige finansforskydninger | -18,7 | -18,7 | -18,7 | -18,8 |
| I alt | -4,2 | 15,9 | 17,0 | 18,0 |
|  |  |  |  |  |
| ÆNDRING AF LIKVIDE AKTIVER | 6,8 | 27,7 | 48,2 | 53,9 |
|  |  |  |  |  |
| LIKVIDE AKTIVER:  Forventet ultimo 2025 = 470 mio. kr. |  |  |  |  |
| Forventet gns. Kassebeholdning | 463,2 | 435,5 | 387,3 | 333,4 |

**Høring:**

Budgetforslaget sendes i høring hos de høringsberettigede parter (HMU, 60+Seniorråd, Handicapråd, Fritidsforum og BUPL) fra den 19. september 2025. Sidste frist for aflevering af høringssvar er den 28. september 2025.

**Ændringsforslag:**

Torsdag, den 25. september kl. 12.00 er sidste frist for ændringsforslag fra Kommunalbestyrelsens medlemmer til Økonomiudvalgets 2. behandling af budgettet. Eventuelle ændringsforslag udsendes umiddelbart herefter til de høringsberettigede.

**Takster:**

Taksterne beror på de budgetforudsætninger, som fremgår af budgettet fremsendt til 1. behandling. Taksterne kan blive justeret, hvis der kommer ændringer som påvirker takstberegningen.

Taksterne godkendes endeligt i forbindelse med 2. behandling af budgettet.

### Indstilling Direktionen indstiller,

at budgetforslaget for 2026-2029 fremsendes til Kommunalbestyrelsens 1. behandling.

**Beslutning fra Økonomiudvalget den 9. september 2025, pkt. 3:**

Indstillingen anbefales.

Ragnar Johnsen deltog ikke i mødet.

### Beslutning

Budgetforslaget for 2026-2029 oversendes til 2. behandling.

Forslaget sendes i høring. Sidste frist for afgivelse af høringssvar er den 28. september 2025. Sidste frist for aflevering af ændringsforslag fra Kommunalbestyrelsens medlemmer er den 25. september 2025 kl. 12.00.

Emil Skov (O) og Paul Nørgaard (V) deltog ikke i mødet.